નાણાપ્રધાન અરુણ જેટલી પંદર ઑગસ્ટ પછી નાણા મંત્રાલયમાં વાપસી કરી રહ્યા છે. અરુણ જેટલીના ટીકાકારો અને તેમનાથી આગળ નીકળી જવાની સ્પર્ધામાં સામેલ લોકો સતર્ક બની જાય એ સ્વાભાવિક છે. જેટલીના નિકટના વિશ્વસનીય સૂત્રોના દાવા પ્રમાણે જેટલી પંદર ઑગસ્ટ પછી ગમે ત્યારે નાણા મંત્રાલયમાં પદાર્પણ કરશે. કિડનીના સફળ પ્રત્યારોપણ પછી આજકાલ જેટલી તેમના ઘરે જ સ્વાસ્થ્ય લાભ કરી રહ્યા છે. પંદર ઑગસ્ટ સુધી ડૉક્ટરોએ તેમને કોઈ પણ વ્યક્તિને મળવાની મનાઈ ફરમાવી હતી. કેમ કે આવા પ્રત્યારોપણ પછી સામાન્ય રીતે સંક્રમણનું જોખમ રહે છે.આથી અત્યારે જેટલીને જે કોઈ મળવા આવે છે તેમની સાથે તેઓ સામે લગાવેલા ટીવી સ્ક્રિન મારફત સંવાદ સ્થાપિત કરે છે. જેટલીના ખાસ મિત્ર પત્રકાર રજત શર્મા પણ દિલ્હી ક્રિકેટ એસોસિયેશનમાં પોતાના વિજય પછી પોતાની સમગ્ર ટીમ સાથે જેટલીને મળવા ગયા ત્યારે તેમને પણ સ્ક્રીનના માધ્યમથી જ અભિનંદન સ્વીકારવા પડ્યા હતા.